Diari Oficial de la Generalitat Valenciana


Sumari del DOGV 9955, del 11-10-2024 (2024/10369)

DECRET 150/2024, de 8 d’octubre, del Consell, pel qual es declara d’interés públic i compatible l’activitat de professor o professora substituts al servici de les universitats públiques valencianes.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/10/08/150**

### Versions

 18/11/2024 - Actualitat  Text inicial: 11/10/2024 - 17/11/2024 

### Dades del document

Número de DOGV
:   9955

Data del DOGV
:   11-10-2024

Secció del DOGV
:   I. DISPOSICIONS GENERALS

Número del document
:   2024/10692

CVE
:   YSUG-Q-5618-59613

Data del document
:   08-10-2024

Organisme emissor
:   Presidència de la Generalitat / Conselleria d'Educació, Cultura, Universitats i Ocupació

Tipus de document
:   Decret

Correcció d'errades

 Descriptors 

:   * organització de l'ensenyament
    * universitat
    * ensenyament superior
    * personal docent

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

ÍNDEX

Preàmbul

Article 1. Objecte

Article 2. Àmbit aplicable

Article 3. Requisits i règim jurídic

Article 4. Procediment

Article 5. Protecció de dades de caràcter personal

PREÀMBUL

I

La Llei 53/1984, de 26 de desembre, d’incompatibilitats del personal al servici de les administracions públiques, establix en l’exposició de motius com a principi fonamental el de la dedicació del personal al servici de les administracions públiques a un sol lloc de treball, sense més excepcions que les que demande el servici públic.

De la mateixa manera, l’article primer, apartat 1, del text legal citat reitera este principi al determinar que el personal comprés en l’àmbit aplicable d’esta llei no podrà compatibilitzar les seues activitats amb l’acompliment per si o mitjançant substitució d’un segon lloc de treball, càrrec o activitat en el sector públic, excepte en els supòsits previstos en esta; no obstant això, l’article tercer, apartat 1, permet l’acompliment d’un segon lloc de treball o activitat en el sector públic en els supòsits previstos en esta per a les funcions docent i sanitària, en els casos a què es referixen els articles 5t i 6t i en els que, per raó d’interés públic, es determinen per l’òrgan de govern de la comunitat autònoma en l’àmbit de les seues competències respectives, amb determinades limitacions.

Segons l’article 53 de l’Estatut d’Autonomia de la Comunitat Valenciana, és competència exclusiva de la Generalitat la regulació i l’administració de l’ensenyança en tota la seua extensió, nivells i graus, modalitats i especialitats, sense perjuí del que disposen l’article 27 de la Constitució Espanyola i les lleis orgàniques que, d’acord amb l’apartat 1 de l’article 81 d’esta, el despleguen, de les facultats que atribuïx a l’Estat el número 30, de l’apartat 1, de l’article 149 de la Constitució Espanyola, i de l’alta inspecció necessària per al seu compliment i garantia.

Al seu torn, l’article 49.1.3a d’este estatut establix que la Generalitat té competència exclusiva sobre les normes processals i de procediment administratiu derivades de les particularitats del dret substantiu valencià o de les especialitats de l’organització de la Generalitat.

L’article 2.1 de la Llei orgànica 2/2023, de 22 de març, del sistema universitari, relatiu a les funcions del sistema universitari, establix que el sistema universitari presta i garantix el servici públic de l’educació superior universitària mitjançant la docència, la investigació i la transferència del coneixement.

L’article 3.5 de la llei orgànica citada preveu, així mateix, que en l’exercici de la seua autonomia, les universitats hauran de rendir comptes a la societat de l’ús dels seus mitjans i recursos humans, materials i econòmics, desenrotllar les seues activitats mitjançant una gestió transparent i oferir un servici públic de qualitat.

Així doncs, el servici públic d’educació superior ha d’entendre’s com el servici que les universitats presten a la societat a través de l’educació avançada de les persones, i el que això comporta en relació amb la igualtat d’oportunitats i el desenrotllament econòmic, científic i tecnològic de la nostra societat. La Llei orgànica del sistema universitari, a més, establix en el preàmbul que la comunitat universitària ha constituït, a través de la història, un estadi de llibertat intel·lectual, d’esperit crític, de tolerància, de diàleg, de debat, d’afirmació de valors ètics i humanistes, d’aprenentatge del respecte al medi ambient i de preservació i creació cultural, obert a la diversitat d’expressions de l’esperit humà. A més, en l’article 14.2, segon paràgraf, preveu que, sense perjuí del respecte i desenrotllament ple del principi constitucional d’autonomia universitària, correspon al Govern i a les comunitats autònomes el desenrotllament de les tasques de coordinació de les universitats del seu àmbit competencial respectiu.

Així mateix, i en este sentit, l’article 17 de la Llei 4/2007, de 9 de febrer, de coordinació del Sistema Universitari Valencià, assenyala que la coordinació de les universitats valencianes correspon a la Generalitat, i s’exercix en el marc del que s’establix en la present llei, sense perjuí de les competències reservades a l’Estat i a les universitats en la Llei orgànica d’universitats (ara, Llei orgànica del sistema universitari) i la resta de normativa de desplegament, i l’article 18 preveu que la coordinació de les universitats valencianes es realitzarà, entre altres, amb qualssevol objectius i fins que contribuïsquen a la millora del funcionament del Sistema Universitari Valencià.

El manteniment d’este servici públic d’educació superior es configura, en conseqüència, com una qüestió d’interés general la titularitat del qual correspon a l’Administració, raó per la qual, esta ha de vetlar perquè es desenrotlle lliure d’impediments i amb les garanties suficients, i procedirà a la remoció de tots els obstacles que puguen alterar la seua prestació. En este sentit, l’article 44.2 de la Constitució establix que els poders públics promouran la ciència i la investigació científica i tècnica en benefici de l’interés general.

Arribats a este punt, convé recordar el que va manifestar el Tribunal Suprem en la Sentència 26/1987, de 27 de febrer, respecte de la docència universitària: «té una relació directa amb el bon funcionament del servici públic de l’educació superior que presten les universitats, sobretot a través del seu professorat funcionari. La part més visible i externa d’eixe servici públic són precisament les classes, teòriques i pràctiques, que reben els estudiants. I ahí residix un interés general, que transcendix al de la concreta comunitat universitària, que habilita l’Estat per a establir una regulació».

Per al desenrotllament normal de l’activitat universitària, cal que es garantisca tant l’activitat investigadora com la docent, de manera que cap situació puga suposar la seua interrupció o alteració.

Per a fer-ho, la Llei orgànica del sistema universitari ha previst l’existència de la figura del professorat substitut, que serà el que cobrisca vacants que es produïsquen entre el personal docent i investigador amb dret a reserva de lloc i que temporalment suspenga la prestació dels seus servicis per aplicació del règim de permisos, llicències o situacions administratives, incloses les baixes mèdiques, o que impliquen una reducció de la seua activitat docent.

L’existència d’estes circumstàncies administratives obliga al fet que les universitats, a fi de poder prestar ininterrompudament i amb les garanties adequades el servici públic que tenen encomanat haja de procedir a contractar personal especialment qualificat; este es troba, en un alt nombre d’ocasions, prestant servici en els diferents cossos docents de l’Administració educativa.

Per això, la salvaguarda de l’interés general subjacent en el servici públic d’educació superior existent en el nostre ordenament jurídic faculta el Consell per a declarar, en el marc del que es disposa en la normativa en matèria d’incompatibilitats del personal al servici de les administracions públiques, que concorre un interés públic en l’activitat docent universitària, i en conseqüència declara compatible l’acompliment temporal d’esta activitat amb la de prestar servicis en altres cossos de l’Administració educativa.

II

El text està integrat per 5 articles. Els dos primers dirigits a determinar l’objecte i l’àmbit aplicable, el tercer i el quart, relatiu als requisits, al règim jurídic i el procediment, i el quint referent a la protecció de dades de caràcter personal. A més, el decret conté dos disposicions finals. Una dedicada a l’habilitació normativa i una altra a l’entrada en vigor.

El procés d’elaboració del decret s’ha adequat als principis de necessitat, eficàcia, proporcionalitat, seguretat jurídica i eficiència previstos en l’article 129 de l’LRJPAC, que queden justificats en els informes previs a la norma, així com en el tràmit de consulta pública efectuat a través del portal web, de conformitat amb el que es disposa en l’article 133 de la mateixa llei, en els quals consten els antecedents d’esta, els problemes que es pretenen solucionar, la necessitat de la seua aprovació, els seus objectius, així com la possible solució alternativa a la regulació.

Així, el principi de necessitat residix en el fet que la Llei orgànica 2/2023 crea la figura de la professora substituta o professor substitut i establix les particularitats per a la seua contractació; no obstant això, l’acompliment d’estos llocs de treball no es troba previst en la vigent Llei 53/1984, de 26 de desembre, d’incompatibilitats del personal al servici de les administracions públiques, entre els quals és possible autoritzar la seua compatibilitat en l’esfera docent.

Quant al principi d’eficàcia, la present disposició suposa l’instrument adequat per a permetre que el personal docent no universitari dependent de la Conselleria d’Educació, Cultura, Universitats i Ocupació amb destinació en els centres docents no universitaris de titularitat pública de l’àmbit territorial de la Comunitat Valenciana puga compatibilitzar un segon lloc de treball o activitat com a professora substituta o professor substitut en les universitats públiques valencianes, sense incórrer en cap causa d’incompatibilitat.

En la seua redacció s’ha seguit, a més, el principi de seguretat jurídica, amb l’establiment d’una regulació concorde amb la normativa de rang superior, que responga igualment al principi d’eficiència i al de claredat de les normes.

De la mateixa manera, els principis de publicitat i transparència s’han garantit en el tràmit de consulta pública prèvia i tràmit d´audiència a través del portal web de la Conselleria d’Educació, Cultura, Universitats i Ocupació, així com en el d’audiència i informació pública a través de la negociació amb les organitzacions sindicals amb representació en la Mesa Sectorial d’Educació.

Esta disposició no està inclosa en el Pla normatiu de la Generalitat per a 2024; no obstant això, les circumstàncies sobrevingudes a conseqüència de l’entrada en vigor de la Llei orgànica 2/2023, de 22 de març, del sistema universitari, amb la introducció de la figura de les «professores i professors substitutes/substituts», ha evidenciat la necessitat de la seua aprovació.

En vista d’esta situació, el Consell ha previst la possibilitat d’un aprofitament lògic i racional del personal que hi ha en l’àmbit de la docència no universitària, que permeta un desenrotllament adequat de les seues funcions i redunde també en benefici de l’alumnat matriculat en les universitats.

Per tot el que s’ha exposat, en aplicació de l’article 3.1 de la Llei 53/1984, de 26 de desembre, d’incompatibilitats del personal al servici de les administracions públiques, i en virtut del que s’establix en l’article 40.2 de la Llei 5/1983, de 30 de desembre, de la Generalitat Valenciana, de govern valencià, a proposta del conseller d’Educació, Cultura, Universitats i Ocupació, de conformitat amb el Consell Jurídic Consultiu de la Comunitat Valenciana, i havent sigut negociat amb les organitzacions sindicals amb representació en la Mesa Sectorial d’Educació en la reunió del 14 de març de 2024, i amb deliberació prèvia del Consell, en la reunió del dia 8 d'octubre de 2024,

DECRETE

*Article 1. Objectiu*

Es declara d’interés públic l’activitat de professora substituta o professor substitut en les universitats públiques valencianes, per part del personal docent no universitari que realitza la seua activitat a la Comunitat Valenciana, d’acord i amb els efectes previstos en l’article tercer de la Llei 53/1984, de 26 de desembre, d’incompatibilitats del personal al servici de les administracions públiques.

*Article 2. Àmbit aplicable*

El personal docent no universitari dependent de la conselleria competent en matèria d’educació amb destinació en els centres docents no universitaris de titularitat pública de l’àmbit territorial de la Comunitat Valenciana podrà compatibilitzar un segon lloc de treball o activitat com a professora substituta o professor substitut en les universitats públiques valencianes.

*Article 3. Requisits i règim jurídic*

L’article 3.1 de la Llei 53/84 establix que el personal comprés en l’àmbit aplicable d’esta llei només podrà exercir un segon lloc de treball o activitat en el sector públic en els supòsits previstos en esta per a les funcions docent i sanitària, en els casos a què es referixen els articles 5t i 6t i en els quals, per raó d’interés públic, es determine pel Consell de Ministres, mitjançant reial decret, o òrgan de govern de la comunitat autònoma, en l’àmbit de les seues respectives competències; en este últim supòsit l’activitat només podrà prestar-se en règim laboral, a temps parcial i amb duració determinada, en les condicions establides per la legislació laboral.

Per a l’exercici d’un segon lloc de treball o activitat, en els termes anteriorment ressenyats, serà indispensable l’autorització prèvia i expressa de compatibilitat, que no suposarà modificació de la jornada de treball i horari dels dos llocs i que es condiciona al seu estricte compliment en els dos.

L’autorització de compatibilitat per a l’acompliment d’un segon lloc de treball com a professora substituta o professor substitut, del personal que a l’empara del que es disposa en el present decret així ho sol·licite, s’efectuarà per raó de l’interés públic, només podrà prestar-se en règim laboral, a temps parcial i amb duració determinada en les condicions establides per la legislació laboral, i requerirà el compliment dels requisits restants exigits en la normativa d’incompatibilitats.

*Article 4. Procediment*

La sol·licitud d’autorització de compatibilitat prèvia es tramitarà d’acord amb el procediment establit en l’article nové de la Llei 53/1984, de 26 de desembre, d’incompatibilitats del personal al servici de les administracions públiques, i la resta de la legislació concordant.

Les resolucions d’autorització o reconeixement de compatibilitat seran objecte de publicació en el portal de transparència de la Generalitat Valenciana.

*Article 5. Protecció de dades de caràcter personal*

El tractament de dades personals que es faça en compliment d’este decret s’ajustarà al que dispose el règim jurídic europeu i estatal en matèria de protecció de dades de caràcter personal.

Les dades personals que les persones proporcionen a l’Administració en l’exercici dels drets garantits en esta norma s’utilitzaran amb les finalitats i els límits que esta preveu.

DISPOSICIONS FINALS

*Primera. Habilitació normativa*

Es faculta la titular de la conselleria competent en matèria d’educació per al desplegament i l’execució del present decret.

*Segona. Entrada en vigor*

Este decret entrarà en vigor l’endemà de publicar-se en el *Diari Oficial de la Generalitat Valenciana*.

  

Alacant, 8 d'octubre de 2024

Carlos Mazón Guixot

President de la Generalitat

José Antonio Rovira Jover

Conseller de Educació, Cultura, Universitats i Ocupació


Còpia Permalink ELI